CELEX: 62018CN0614
Language: el
Date: 2018-09-28 00:00:00
Title: Υπόθεση C-614/18: Προσφυγή της 28ης Σεπτεμβρίου 2018 — Ευρωπαϊκή Επιτροπή κατά Σλοβακικής Δημοκρατίας

10.12.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 445/8
            
         
      Προσφυγή της 28ης Σεπτεμβρίου 2018 — Ευρωπαϊκή Επιτροπή κατά Σλοβακικής Δημοκρατίας
      (Υπόθεση C-614/18)
      (2018/C 445/10)
      Γλώσσα διαδικασίας: η σλοβακική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: A. Tokár και C. Cattabriga)
      
         Καθής: Σλοβακική Δημοκρατία
      
         Αιτήματα
      
      Η Ευρωπαϊκή Επιτροπή ζητεί από το Δικαστήριο:
      
                  —
               
               
                  να αναγνωρίσει ότι η Σλοβακική Δημοκρατία, μη παρέχοντας στους πολίτες τρίτων χωρών που δεν είναι μέλη της οικογένειας πολίτη της Ένωσης και των οποίων η αίτηση περί εκδόσεως θεωρήσεως έχει απορριφθεί, ή των οποίων η θεώρηση έχει ακυρωθεί ή ανακληθεί, το δικαίωμα να ασκούν προσφυγή ενώπιον δικαστηρίου, όπως αυτό ορίζεται στο δίκαιο της Ένωσης, παρέβη τις υποχρεώσεις που υπέχει από το άρθρο 19, παράγραφος 1, της Συνθήκης για την Ευρωπαϊκή Ένωση και το άρθρο 47 του Χάρτη των Θεμελιωδών Δικαιωμάτων της Ευρωπαϊκής Ένωσης, σε συνδυασμό με το άρθρο 32, παράγραφος 3, το άρθρο 34, παράγραφος 7, και το άρθρο 35, παράγραφος 7, του κανονισμού (ΕΚ) 810/2009 (1) (κώδικας θεωρήσεων)·
               
            
                  —
               
               
                  να καταδικάσει τη Σλοβακική Δημοκρατία στα δικαστικά έξοδα.
               
            
         Ισχυρισμοί και κύρια επιχειρήματα
      
      Προς στήριξη της προσφυγής της, η Επιτροπή υποστηρίζει ότι τα επίμαχα στην υπό κρίση υπόθεση νομικά ζητήματα έχουν επιλυθεί σαφώς με την απόφαση του Δικαστηρίου στην υπόθεση C-403/16, El Hassani, στην οποία το Δικαστήριο έκρινε ότι το άρθρο 32, παράγραφος 3, του κανονισμού (ΕΚ) 810/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τη θέσπιση κοινοτικού κώδικα θεωρήσεων, όπως τροποποιήθηκε με τον κανονισμό (ΕΕ) 610/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013 (2), ερμηνευόμενο υπό το πρίσμα του άρθρου 47 του Χάρτη των Θεμελιωδών Δικαιωμάτων της Ευρωπαϊκής Ένωσης, έχει την έννοια ότι επιβάλλει στα κράτη μέλη την υποχρέωση να προβλέπουν διαδικασία προσφυγής κατά των αποφάσεων με τις οποίες απορρίπτεται αίτηση περί εκδόσεως θεωρήσεως, η δε ρύθμιση των λεπτομερών κανόνων της εμπίπτει στην έννομη τάξη εκάστου κράτους μέλους τηρουμένων των αρχών της ισοδυναμίας και της αποτελεσματικότητας. Η διαδικασία αυτή πρέπει να διασφαλίζει, σε κάποιο στάδιο της διαδικασίας, την άσκηση προσφυγής ενώπιον δικαστηρίου.
      Η Επιτροπή συνάγει, ως εκ τούτου, ότι τα επιχειρήματα που προέβαλε η Σλοβακική Δημοκρατία κατά τη διάρκεια της προ της ασκήσεως της προσφυγής διαδικασίας στην υπό κρίση υπόθεση δεν μπορούν να ευδοκιμήσουν και εμμένει στη θέση της ότι η Σλοβακική Δημοκρατία δεν εκπληρώνει τις υποχρεώσεις που υπέχει και που μνημονεύθηκαν στο εισαγωγικό της δίκης δικόγραφο.
      
         (1)  Κανονισμός (ΕΚ) 810/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τη θέσπιση κοινοτικού κώδικα θεωρήσεων (κώδικας θεωρήσεων) (ΕΕ 2009, L 243, σ. 1).
      
         (2)  Κανονισμός (ΕΕ) 610/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, για την τροποποίηση του κανονισμού (ΕΚ) 562/2006 του Ευρωπαϊκού Κοινοβουλίου και του Συμβουλίου, για τη θέσπιση του κοινοτικού κώδικα σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν), της Σύμβασης για την εφαρμογή της Συμφωνίας του Σένγκεν, των κανονισμών (ΕΚ) 1683/95 και (ΕΚ) 539/2001 του Συμβουλίου και των κανονισμών (ΕΚ) 767/2008, (ΕΚ) 810/2009 του Ευρωπαϊκού Κοινοβουλίου και του Συμβουλίου (ΕΕ 2013, L 182, σ. 1).